Document ID: 32003R0806

Padomes regula (EK) Nr. 806/2003
(2003. gada 14. aprīlis),
ar ko Lēmumam 1999/468/EK pielāgo noteikumus par komitejām, kuras palīdz Komisijai īstenot tai piešķirtās ieviešanas pilnvaras, kas noteiktas Padomes dokumentos, kuri pieņemti atbilstīgi konsultēšanās procedūrai (kvalificēts balsu vairākums)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 36., 37. un 133. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā:
(1) Padomes Lēmums 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [4], aizstāj Lēmumu 87/373/EEK [5].
(2) Saskaņā ar Padomes un Komisijas paziņojumu [6] par Lēmumu 1999/468/EK noteikumi, kas attiecas uz komitejām, kuras palīdz Komisijai īstenot tās izpildpilnvaras, un kas paredzēti Lēmumā 87/373/EEK, ir jāpielāgo, lai pieskaņotu tos Lēmuma 1999/468/EK 3., 4. un 5. panta noteikumiem.
(3) Iepriekš minētajā paziņojumā norādītas metodes komitejas procedūru pielāgošanai, kas automātiski paredz to, ka netiek skarta pamatdokumentā paredzētās komitejas būtība.
(4) Pielāgojamajos noteikumos paredzētajiem termiņiem ir jāpaliek spēkā. Ja īstenošanas pasākumu pieņemšanai nav noteikts konkrēts termiņš, tad šis termiņš ir trīs mēneši.
(5) To dokumentu noteikumi, kas paredz vērsties pie I veida komitejas procedūras, kas noteikta ar Lēmumu 87/373/EEK, tādēļ jāaizstāj ar noteikumiem, kuri attiecas uz konsultēšanās procedūru, kas noteikta Lēmuma 1999/468/EK 3. pantā.
(6) To dokumentu noteikumi, kas paredz izmantot IIa un IIb veida komitejas procedūras, kas noteiktas ar Lēmumu 87/373/EEK, tādēļ jāaizstāj ar noteikumiem, kuri attiecas uz vadības procedūru, kas paredzēta Lēmuma 1999/468/EK 4. pantā.
(7) To dokumentu noteikumi, kas paredz izmantot IIIa un IIIb veida komitejas procedūras, kas noteiktas ar Lēmumu 87/373/EEK, tādēļ jāaizstāj ar noteikumiem, kuri attiecas uz regulatīvo procedūru, kas paredzēta Lēmuma 1999/468/EK 5. pantā.
(8) Šīs regulas mērķis ir vienīgi koriģēt komitejas procedūras. Tādēļ attiecīgi jāgroza ar šīm procedūrām saistītās komitejas nosaukums,
IR PIEŅĒMUSI ŠO REGULU.
1. pants
Lai ievērotu Lēmuma 1999/468/EK atbilstošos noteikumus, saskaņā ar I pielikumu attiecībā uz konsultēšanās procedūru pielāgo minētajā pielikumā uzskaitītos dokumentus.
2. pants
Lai ievērotu Lēmuma 1999/468/EK atbilstošos noteikumus, saskaņā ar II pielikumu attiecībā uz vadības procedūru pielāgo minētajā pielikumā uzskaitītos dokumentus.
3. pants
Lai ievērotu Lēmuma 1999/468/EK atbilstošos noteikumus, saskaņā ar III pielikumu attiecībā uz regulatīvo procedūru pielāgo minētajā pielikumā uzskaitītos dokumentus.
4. pants
Atsauces uz I, II un III pielikumā minēto dokumentu noteikumiem uzskata par atsaucēm uz noteikumiem, kas pielāgoti ar šo regulu.
Šajā regulā ietvertās atsauces uz bijušajiem komiteju nosaukumiem uzskata par atsaucēm un to jaunajiem nosaukumiem.
5. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2003. gada 14. aprīlī

Labels: 10
15